... Վարդան Հարությունյանն իրավացի է՝ հարկերը պետք է վճարեն բոլորը: Անխտի՛ր: Բայց արդյո՞ք այդպես է իրականում: Իհարկե՝ ոչ: Միայն անուղղելի միամիտները կարող են սրան հավատալ: Այնպես որ, փոքր ու միջին բիզնեսին պարբերաբար հալածելու, հարկային տեռորի ենթարկելու փոխարեն Պետական եկամուտների կոմիտեն թող իր համարձակությունը գործադրի քրեաօլիգախիկ համակարգի խոշոր ներկայացուցիչներին կամ, ինչպես ասում են, «շնաձկներին» հարկային դաշտ բերելու գործում: Եթե կարող է: Պետք չէ աչքը տնկել իրենց ընտանիքի համար օրվա հաց վաստակող մարդկանց գրպանին՝ չնայած, կրկնում ենք, հարկ վճարել պարտավոր են անխտիր բոլորը: Փոքր եւ միջին բիզնեսին «քամելով»՝ բյուջե չես լցնի, պետություն չես կառուցի, պարոն Հարությունյան: Ճիշտ հակառակը՝ եղածն էլ կքանդվի: Բացառվում է, որ ՊԵԿ նախագահը չիմանա մեզանում ստվերային շրջանառության իրական թիվը, որը հաստատ 50 տոկոսից ցածր չէ: Ուրեմն ինչո՞ւ բյուջեում միջոցներ հավաքագրելու համար, առաջին հերթին, չգնալ խոշոր հարկատուների շրջանում «ստվերը» գոնե նվազեցնելու ուղղությամբ: Կամ՝ ինչո՞ւ կառավարությունում չբարձրացնել, օրինակ, մենաշնորհների վերացման հարցը, ինչը տնտեսության զարգացման լուրջ խոչընդոտներից է, ուստիեւ՝ բյուջետային հոսքերը սահմանափակող գործոն: ՀՀ գործող նախագահը մի առիթով ասել է. «Մեծ ձկներին գլխից պիտի բռնել»: 4-5 տարի է անցել, սակայն այդպես էլ ոչ մի «մեծ ձուկ» չբռնվեց: Իսկ ժողովրդի այն հատվածին, որը դեռ հավատ ուներ նախագահի խոսքի հանդեպ, թվում էր՝ սա համապատասխան ատյաններին ուղղված խիստ հրահանգ է, եւ ուր որ է՝ «շնաձկները» խելքի կգան, կհարգեն օրենքի տառը կամ կստանան իրենց արժանի պատիժը: Ավա՛ղ...